贈曾桑中彈琴
作者：王之道
朝代：宋

paragraphs: 春寒沍連冬，春雪深數尺。
千門擁瓊瑰，跬步燕越隔。
朝來有情意，淡日透雲隙。
殷勤貴公子，訪我跨龍脊。
登堂笑不休，爲言督詩責。
君嘗許我詩，俛仰歲三易。
至今猶未償，無乃言遂食。
我老苦健志，百不記六七。
公子誠有意，何吝話疇昔。
昔也君過我，我方事琴歷。
嘗爲陽春弄，次第長短側。
君乎鍾子期，此舉不輕擲。
聞之思茫然，彷彿見擘趯。
我有朱絲絃，塵埃久侵蝕。
試煩一再鼓，助我毛頴力。
公子不我拒，抱琴枕雙膝。
須臾扣商絃，當春變秋律。
凉風着草木，離離盡成實。
我貧人不知，陋巷家四壁。
何幸空乏中，登此黍與稷。
但恐時令乖，瘡痍至生疾。
公子其反是，叩角夾鍾激。
不然總四絃，命宫以調適。
坐令景風與慶雲，爲福爲祥遍方國。